Tjoekie toe vir enigeen wat lieg op CV, eis nuwe wet | Netwerk24
Deur William Horne 21 Julie 2019 13:47
’n Tronkstraf van tot vyf jaar word voorgestel deur ’n nuwe wysigingswetsontwerp vir enigeen wat lieg oor hul kwalifikasies. Foto: Unsplash
Die regering werk tans aan die Wysigingswetsontwerp op Nasionale Kwalifikasies wat ’n nuwe mandaat vir owerhede sal skep om veral hoëprofielbestuurslui en politici vir weghol-CV-bedrog streng te monitor.
Die nuwe Suid-Afrikaanse Kwalifikasie-owerheid sal kragtens die nuwe wetsontwerp onakkuraathede in CV’s opspoor en aanmeld vir vervolging.
Die wysigingswetsontwerp vereis dat individuele oortreders ’n maksimum tronkstraf van vyf jaar of ’n boete of albei sal kry.
Maatskappye of ander instellings wat skuldig bevind word van oortredings kan ook gestraf word.
“Enige persoon, opvoedkundige instelling, raadslid of direkteur kan gelas word met ’n bevel om sy onderneming te sluit en onbevoeg verklaar word om ’n nuwe onderneming te registreer vir ’n tydperk van hoogstens tien jaar,” lees die wetsontwerp.
Dit is ook daarop gemik om te help met die skoonmaak van Suid-Afrika se politieke landskap, aangesien politici aan nog strenger agtergrondondersoeke onderhewig sal wees en indien oneerlikheid gevind word, streng gestraf kan word.
Daar word ook voorsiening gemaak om die name van alle oortreders openbaar te maak.
Volgens Kyle Condon, besturende direkteur van D&K Management Consultants, wys die jongste statistiek dat sowat een uit elke vyf CV’s vervalste inligting bevat of doodeenvoudig pure bog is.
“Ons is nie altyd seker waarom hierdie leuens by CV’s gevoeg word nie. In die uiterste gevalle kan dit selfs misdadigers wees wat oneerlik op hul CV’s was om toegang te verkry tot maatskappye se geklassifiseerde inligting of bates,” sê Condon.
Verlieste deur maatskappye wat onbevoegde kandidate aanstel wat soms buitensporig gelieg het op hul CV’s skiet gereeld die hoogtes in.
“Hierdie wysigings tot die wetsontwerp is presies wat ons nodig het,” sê Condon.
“Die wetsontwerp moet dien as ’n waarborg teen oneerlike kandidate wat aansoek doen vir hoëprofiel-werksgeleenthede soos uitvoerende hoofde en bestuurslui. Dit is ook daarop gemik om te help met die skoonmaak van Suid-Afrika se politieke landskap, aangesien politici aan nog strenger agtergrondondersoeke onderhewig sal wees en indien oneerlikheid gevind word, streng gestraf kan word.”
Meer oor: Bedrog | Cv | Universiteite